CELEX: 62018TN0052
Language: el
Date: 2018-01-30 00:00:00
Title: Υπόθεση T-52/18: Προσφυγή της 30ής Ιανουαρίου 2018 — Teollisuuden Voima κατά Επιτροπής

26.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 112/39
            
         Προσφυγή της 30ής Ιανουαρίου 2018 — Teollisuuden Voima κατά Επιτροπής
   (Υπόθεση T-52/18)
   (2018/C 112/50)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Teollisuuden Voima Oyj (Eurajoki, Φινλανδία) (εκπρόσωποι: M. Powell, solicitor, Y. Utzschneider και K. Struckmann, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση της Επιτροπής C(2017) 3777 τελικό, της 29ης Μαΐου 2017, με την οποία η συγκέντρωση που συνίσταται στην απόκτηση της New NP (Γαλλία) από την EDF (Γαλλία) χαρακτηρίστηκε συμβιβάσιμη με την κοινή αγορά και με τη συμφωνία για τον ΕΟΧ (Υπόθεση COMP/M.7764 — EDF/Areva reactor business) (ΕΕ 2017, C 377, σ. 5), και
            
         
               —
            
            
               να καταδικάσει την Επιτροπή στα δικαστικά έξοδα της προσφεύγουσας.
            
         
      Λόγοι της προσφυγής και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει τρεις λόγους.
   
               1.
            
            
               Με τον πρώτο λόγο, προβάλλεται ότι η προσβαλλόμενη απόφαση ενέχει πρόδηλα σφάλματα ως προς την εκτίμηση σχετικά με τον ορισμό της αγοράς των διατάξεων πυρηνικού καυσίμου
               
                           —
                        
                        
                           Ως αποτέλεσμα αυτής της πλάνης, η προσβαλλόμενη απόφαση καταλήγει στο χαρακτηριζόμενο ως εσφαλμένο συμπέρασμα ότι, στο πλαίσιο της αγοράς των διατάξεων καυσίμου για αντιδραστήρες πεπιεσμένου ύδατος, δεν υπάρχει χωριστή αγορά των ευρωπαϊκών διατάξεων καυσίμου για αντιδραστήρες πεπιεσμένου ύδατος. Εξαιτίας της εικαζόμενης πλάνης ως προς τον ορισμό της αγοράς, δεν ελήφθησαν υπόψη, με την προσβαλλόμενη απόφαση, οι επιπτώσεις της αποκτήσεως από την EDF του σχετικού με τους πυρηνικούς αντιδραστήρες επιχειρηματικού κλάδου του ομίλου Areva (στο εξής: η συναλλαγή) στη συγκεκριμένη στενότερη αγορά.
                        
                     
                           —
                        
                        
                           Επιπλέον, η επί της ουσίας εκτίμηση της ευρύτερης αγοράς των διατάξεων καυσίμου για αντιδραστήρες πεπιεσμένου ύδατος ενέχει επιπρόσθετα σφάλματα.
                        
                     
         
               2.
            
            
               Με τον δεύτερο λόγο, προβάλλεται ότι η προσβαλλόμενη απόφαση ενέχει πρόδηλα σφάλματα ως προς την εκτίμηση σχετικά με τον ορισμό της αγοράς των πυρηνικών υπηρεσιών
               
                           —
                        
                        
                           Ως αποτέλεσμα αυτών των σφαλμάτων, η προσβαλλόμενη απόφαση οδηγεί στο χαρακτηριζόμενο ως εσφαλμένο συμπέρασμα ότι, στο πλαίσιο της αγοράς των πυρηνικών υπηρεσιών για υφιστάμενα πυρηνικά συστήματα παραγωγής ατμού, δεν υπάρχει χωριστή αγορά πυρηνικών υπηρεσιών για ευρωπαϊκά πυρηνικά συστήματα παραγωγής ατμού από αντιδραστήρες πεπιεσμένου ύδατος. Εξαιτίας των εικαζόμενων σφαλμάτων ως προς τον ορισμό της αγοράς, δεν ελήφθησαν υπόψη, με την προσβαλλόμενη απόφαση, οι επιπτώσεις της συναλλαγής στη συγκεκριμένη στενότερη αγορά.
                        
                     
                           —
                        
                        
                           Επιπλέον, η επί της ουσίας εκτίμηση της ευρύτερης αγοράς πυρηνικών υπηρεσιών για υφιστάμενα πυρηνικά συστήματα παραγωγής ατμού ενέχει επιπρόσθετα σφάλματα.
                        
                     
         
               3.
            
            
               Με τον τρίτο λόγο, προβάλλεται ότι η προσβαλλόμενη απόφαση ενέχει πρόδηλα σφάλματα ως προς την εκτίμηση σχετικά με τον ορισμό της γεωγραφικής αγοράς επόμενου σταδίου (downstream market) που αφορά την παραγωγή και τη χονδρική πώληση ηλεκτρικής ενέργειας
            
         Προβάλλεται ότι ο εσφαλμένος ορισμός της γεωγραφικής αγοράς οδηγεί σε επιπρόσθετα σφάλματα εκτιμήσεως των επιπτώσεων της συναλλαγής.